**Να σχολιάσετε το ακόλουθο απόσπασμα**:

« Ας θεωρήσουμε εκείνα τα πράγματα που νομίζεται κοινώς ότι γίνονται καταληπτά πιο διακριτώς από όλα, δηλαδή τα σώματα που αγγίζουμε και βλέπουμε. Όχι μεν τα σώματα γενικά, διότι οι γενικές αυτές αντιλήψεις είναι συνήθως κάπως πιο συγκεχυμένες, αλλά ένα ιδιαιτέρως. Ας πάρουμε παραδείγματος χάριν αυτό το κερί. Μόλις τώρα εξήχθη από την κυψέλη. Δεν έχει χάσει ακόμα όλη τη γεύση του μελιού του. Διατηρεί ακόμα κάτι από το άρωμα των λουλουδιών από τα οποία συλλέχθηκε. Το χρώμα, το σχήμα και το μέγεθός του είναι πρόδηλα. Είναι σκληρό, ψυχρό, αγγίζεται εύκολα και, αν το χτυπήσουμε με το δάχτυλο, εκπέμπει ήχο. Τέλος, όλα όσα φαίνονται να απαιτούνται για να γίνει γνωστό με πολύ διακριτό τρόπο κάποιο σώμα υπάρχουν σε αυτό. Αλλά ιδού, ενώ μιλώ, το μετακινώ προς τη φωτιά: τα υπολείμματα γεύσης εξαλείφονται, η οσμή εξανεμίζεται, το χρώμα μεταβάλλεται, το σχήμα χάνεται, το μέγεθος αυξάνει, γίνεται ρευστό, θερμαίνεται, μετά βίας μπορεί να αγγιχτεί και, αν το χτυπήσουμε τώρα, δεν εκπέμπει κανέναν ήχο. Παραμένει ακόμα το ίδιο κερί; Πρέπει να ομολογήσουμε ότι παραμένει, κανένας δεν κρίνει αλλιώς. Τί καταλαβαίναμε λοιπόν με τόσο διακριτό τρόπο σε αυτό; Τίποτα ασφαλώς από όσα προσέγγιζα με τις αισθήσεις, διότι όλα όσα υπέπιπταν στη γεύση, στην όσφρηση, στην όραση, στην αφή, ή στην ακοή, έχουν τώρα μεταβληθεί, ενώ το κερί παραμένει.»

Ντεκάρτ, *Στοχασμοί*, Δεύτερος Στοχασμός, σελ. 79-80, Εκκρεμές

**Γενικό πλάνο του σχολιασμού:**

**Εισαγωγή**

Α)Ποιο ακριβώς είναι το θέμα του κειμένου.

Β) Ποια είναι η προβληματική του κειμένου.

Γ) Ποια είναι η θέση του συγγραφέα.

Δ) Ποιο είναι το γενικό πλάνο του κειμένου, δλδ. πως διαρθρώνεται η επιχειρηματολογία του.

**Κυρίως θέμα**

Α)Αναλυτική εξήγηση, κάθε μέρους του κειμένου, ανάλογα με τα μέρη που έχετε εντοπίσει.

Β)Κριτική συζήτηση: εδώ μπορείτε να συζητήσετε τη συνάφεια της προβληματικής του συγκεκριμένου κειμένου, με άλλα φιλοσοφικά κείμενα ή συγγραφείς με τους οποίους έρχεται σε διάλογο (Προαιρετικά).

**Επίλογος**

Συνοψίζετε τις ιδέες που αναπτύξατε στο γραπτό σας και τονίζετε το φιλοσοφικό ενδιαφέρον που παρουσιάζει το συγκεκριμένο κείμενο.